Virallinen lehti nro C 207 , 21/07/1999 s. 0005



KIRJALLINEN KYSYMYS P-2345/98 esittäjä(t): Carlos Carnero González (GUE/NGL) komissiolle (13. heinäkuuta 1998) Aihe: Cantabriassa (Espanja) sijaitseva Reocínin kaivos AZSA-yritykselle kuuluvan Reocínin (Espanja) kaivoksen esiintymien ehtymisen vuoksi ennakoitavissa oleva laitoksen nopea sulkeminen aiheuttaa luonnollisesti suurta huolta alueella (Cantabria) ja lähiympäristössä (Torrelavega ja Besaya), jossa kaivos sijaitsee. Syynä huoleen on se, että kaivoksen sulkemisen myötä menetettäisiin 380 kaivoksen toimintaan suoraan liittyvää työpaikkaa ja lukuisia sen toimintaan välillisesti liittyviä työpaikkoja. Tästä olisi huomattavia taloudellisia ja sosiaalisia seurauksia. Kävin joitakin päiviä sitten kyseisellä kaivoksella ja keskustelin pitkään työntekijöiden edustajien ja yrityksen johdon kanssa. Katson, että olisi saatava kaikki mahdolliset varat käyttöön ammattiyhdistysten edustajien ehdottamien toimien suunnittelua ja toteuttamista varten. Näin ollen kysyn seuraavaa: Onko komissio tietoinen Reocínin kaivoksen tilasta ja tietääkö se, että samanlainen tilanne voisi tulla eteen vastaavanlaista toimintaa harjoittavilla kaivoksilla Suomessa, Irlannissa ja Ruotsissa? Onko komissiolla jotain erityisohjelmaa tällaisten tilanteiden hallitsemiseksi? Olisiko komissio valmis harkitsemaan EU:n osallistumista tarkoituksenmukaisilla tavoilla paikallisen, alueellisen ja kansallisen tason viranomaisten kanssa ohjelmaan työn kannattavuuden varmistamiseksi sekä alueen talouden ja ympäristön elpymisen turvaamiseksi? Katsooko komissio, että kaikki tämä merkitsisi yhtäläistä kohtelua kaikille kaivosteollisuuden aloille metalliteollisuus mukaan lukien? Komission jäsenen Martin Bangemanninkomission puolesta antama vastaus (22. syyskuuta 1998) Yritys Asturiana de Zinc S.A.:n antamien tietojen mukaan Reocínin kaivoksen käyttöiän ennustetaan päättyvän vuoden 2003 alkupuolella. Reocínin esiintymiä on louhittu tiiviisti yli sadan vuoden ajan. Työvoimaa on kaivoksen sulkemiseen mennessä vähennetty 380:sta noin 170:een, mikä johtuu kaikille 60-vuotiaille tai sitä vanhemmille työntekijöille annetusta mahdollisuudesta siirtyä varhaiseläkkeelle. Yritys aikoo neuvotella ammattiliittojen kanssa varhaiseläkeikää nuoremmille työntekijöille maksettavasta erorahasta. Nuoremmille työntekijöille ei voida kuitenkaan tarjota varhaiseläkettä, kuten on käytäntönä hiilikaivossektorilla. Yritys tekee parhaillaan geologisia tutkimuksia löytääkseen uusia mineraaliesiintymiä ja jatkaaksen niiden turvin kaivostoimintaansa alueella. Kun malmiesiintymät ovat ehtyneet eikä alueella tapahtuvaan kaivostoimintaan ole enää muitakaan mahdollisuuksia, kaivosteollisuudessa on kaikkialla maailmassa yleisenä käytäntönä sulkea kaivos ja uudelleensopeuttaa sen työntekijät kansallisen ja alueellisen lainsäädännön mukaisesti. Komissiolla ei ole tietoa muiden sinkkikaivosten sulkemisesta yhteisössä. Tällä hetkellä ei ole olemassa erityistä yhteisön ohjelmaa, jonka avulla näihin ongelmiin voitaisiin puuttua. Cantabrian alueella, missä Reocínin kaivos sijaitsee, toteutetaan kuitenkin parhaillaan useita kansallisesta aloitteesta käynnistettyjä ja osittain rakennerahastoista rahoitettavia tukitoimenpiteitä, joilla tähdätään työntekijöiden koulutukseen, työllisyyden tukemiseen, alueen taloudelliseen elvyttämiseen ja ympäristön kunnostamiseen. Jos kansalliset, alue- tai paikallisviranomaiset päättävät toimivaltansa rajoissa käyttää osan tällä hetkellä saatavissa olevista varoista (tai tulevan suunnittelujakson 2000-2006 varoista) erityisesti Reocínin alueen hyväksi, komissio on valmis tukemaan tällaista aloitetta. Ainoa yhteisössä erityiskohtelua saava kaivosala on hiilikaivosala, jota koskee Euroopan hiili- ja teräsyhteisön perustamissopimus.